Τα υψηλά επίπεδα χοληστερίνης στο αίμα δεν προκαλούν συνήθως εμφανή συμπτώματα, με αποτέλεσμα κάποιος να το ανακαλύπτει κατά τη διάρκεια μιας εξέτασης αίματος. Ωστόσο, η υψηλή χοληστερίνη, εάν δεν διαγνωστεί και αντιμετωπιστεί, μπορεί να οδηγήσει στο σχηματισμό εναποθέσεων χοληστερίνης στα εσωτερικά τοιχώματα των αρτηριών (αθηροσκλήρωση). \r Η αθηροσκλήρωση παρεμποδίζει τη σωστή κυκλοφορία του αίματος στις αρτηρίες, γεγονός το οποίο μπορεί να προκαλέσει σοβαρές επιπλοκές, όπως: \r \r Στηθάγχη \r \r Εάν τα αυξημένα επίπεδα χοληστερίνης επηρεάσουν τις αρτηρίες που μεταφέρουν το πλούσιο σε οξυγόνο αίμα προς την καρδιά, η μειωμένη ροή του αίματος μπορεί να προκαλέσει στηθάγχη ή αλλιώς πόνο στο στήθος και άλλα συμπτώματα της στεφανιαίας νόσου. \r \r Περιφερική αρτηριακή νόσος \r \r Εάν η υψηλή χοληστερίνη επηρεάσει τα αιμοφόρα αγγεία που μεταφέρουν αίμα στα περιφερικά μέρη του σώματος (πχ. πόδια, χέρια), προκαλώντας στένωση ή απόφραξη αυτών, τότε εμφανίζεται περιφερική αρτηριακή νόσος. \r \r Έμφραγμα \r \r Εάν οι αθηρωματικές πλάκες, που προκαλούνται από τα υψηλά επίπεδα χοληστερόλης, σπάσουν, τότε στο σημείο εκείνο μπορεί να σχηματιστεί θρόμβος αίματος, ο οποίος εμποδίζει τη σωστή κυκλοφορία του αίματος. Εάν αυτό συμβεί στις αρτηρίες που τροφοδοτούν την καρδιά με αίμα και σταματήσει η ροή του αίματος προς αυτή, τότε προκαλείται καρδιακή προσβολή ή έμφραγμα. \r \r Εγκεφαλικό επεισόδιο \r \r Όπως και στην περίπτωση του εμφράγματος, ένα εγκεφαλικό επεισόδιο συμβαίνει όταν υπάρχει θρόμβος αίματος, ο οποίος παρεμποδίζει την κυκλοφορία του αίματος προς τον εγκέφαλο.